સ્ત્રીઓના ચરિત્રનું સબળા પાસાંઓને ઊજાગર કરતી ધારાવાહિકો ય છેવટે તો સો કોલ્ડ સારી’ સ્ત્રી તરીકેનું જ ચિત્ર દર્શાવતી હોય છે. સારી સામે શું કામ વાંધો હોવો જોઈએ? એવું ય લાગશે કેટલાકને પણ સારી એટલે કે પિતૃસત્તાક સમાજના નિયમોને અનુસરતી સ્ત્રી એવો અર્થ થતો હોય છે. ઘરનું કામ ન કરતી અને પોતાની કારર્કિદીને મહત્ત્વ આપતી સ્ત્રી સારી કે ખરાબ? પતિને ગરમ ખાવાનું ન પીરસતી કે તે કામ પરથી ઘરમાં આવે એટલે સીધી રસોડામાં જવાને બદલે ટીવી સામે લાંબા પગ કરીને બેસીને નિરાંત લેતી સ્ત્રી સારી કે ખરાબ? ઓફિસથી સીધા ઘરે જવાને બદલે ક્યારેક મિત્રો સાથે બહાર કોફી શોપમાં ગપ્પા મારતી સ્ત્રી સારી કે ખરાબ? અઠવાડિયામાં એકાદ દિવસ સવારે ઊઠવાનું ટાળીને બપોર સુધી પથારીમાં આટોળતી સ્ત્રી સારી કે ખરાબ? પોતાના જીવનના નિર્ણયો જાતે લેતી સ્ત્રી સારી કે ખરાબ? સાડી કે સલવાર કમીઝ ન પહેરતી, સિંદુર કે મંગલસૂત્ર ન પહેરતી સ્ત્રી સારી કે ખરાબ? જવાબ તમને ખબર જ છે.